आधार के जिस फायदे का औपचारिक तौर पर खास ज़िक्र नहीं था, दबा छुपा था, वो था आंकड़ों को एकत्रित करना और उस का व्यावसायिक प्रयोग। आज आंकड़े सोना हैं, बड़ी कमाई का आधार हैं। हर व्यक्ति और हर काम के लिए ‘अनिवार्य’ आधार के माध्यम से हर व्यक्ति के हर दिन के व्यवहार संबंधी बहुत सारे आंकड़े इकट्ठे हो जाते जिस के चलते हर व्यक्ति की 24 घंटे या जिसे आज कल 24x 7 कहते हैं यानी हर क्षण निगरानी, जासूसी हो सकती थी। इस लिए ही निजता हनन का खतरा आधार विवाद में सब से बड़ा मुद्दा बना है और आधार कानून के कई हिस्सों को अवैध ठहराया गया है। इन आंकड़ों का व्यावसायिक उपयोग भी हो सकता था। कंपनियों के इस व्यावसायिक उपयोग के माध्यम से ही आधार परियोजना पर आने वाले खर्च की भरपाई और कमाई होनी थी (बाकी भरपाई आधार के प्रयोग के लिए लगने वाले शुल्क से होनी थी)। पर इस तरह की आंकड़ों की प्राप्ति और उस के व्यावसायिक प्रयोग के लिए यह आवश्यक है आधार का हर व्यक्ति और हर काम के लिए अनिवार्य होना। इस लिए ही सरकार इस पर इतना ज़ोर लगा रही थी, हर काम के लिए इसे आवश्यक बना रही थी।